Isula_di_Monticristu
Storia
In l'acqui di Cala di u Diavuli ghjaci u relittu di una navi oneraria campana naufragata duranti prima mità di l'III seculu a.C., mentri tracci di friquintazioni di l'isula in ità rumana è tardurumana sò prisenti in a Cala di Santa Maria è à Cala Maestra; in st'ultima lucalità sò stati truvati scorii di riduzioni di u farru. A storia ducumintata di Monticristu cumencia incù a fundazioni di u Munasteru di San Mamilianu edificatu, sicondu una tradizioni dighjà attistata in u Medievu, annantu à i resti di un iputeticu tempiu rumanu didicatu à u diu Ghjovi. In u Munasteru saristi statu custuditu un lighjindariu Tisoru fruttu di dunazioni ecclesiastichi; à listessa ebbica ricodda una cappedda absidata custruita à l'internu di a Sapara di San Mamilianu, induva vissi u santu in u V seculu. 'Ssi fatti sò mintuvati da Geneviève Moracchini-Mazel (Corsica sacra). I primi dui grandi divastazioni subiti da u Munasteru funi duvuti à l'attacchi saraceni di u 727 è di u 1323. Duranti u 1534 "à l'isula ditta Montechristu sughjurnava una cumpagnia di cursari." In l'aostu 1553 Dragut, dirighjendu si versu l'Isula d'Elba, espugnò u Munasteru dicritendu ni a fini. Da quiddu mumentu l'isula di Monticristu firmeti disabitata. À u largu di Cala Maestra si trova u relittu di un vilieri militaru di u XVI seculu induva fù clandistinamenti ricuparata, intornu à u 1975, una culubrina (cannonu à manu) in bronzu è un sacchettu cuntinenti polvara pirica. In 1814 Nabulionu Bonaparte feci invià in l'isula un presidiu militaru. Duranti 1833 u giolugu Giuseppe Giuli splurò l'isula è scrissi una discrizzioni tecnica. I primi provi di culunisazioni di l'isula, à l'ebbica di prubità di Carlo Cambiagi, succesini d'uttrovi 1839 da parti di dui arimiti tedeschi, Augustin Eulhardt di Nordhausen è Joseph Keim di Reutlingen, chì eppuri, à causa di incumpatibilità carattariali, abandunetini dopu pocu tempu. In u 1843 si succiditini altri parsunaghji: u riligiosu tirulesu Francescu Adolfo Obermüller, à u quali u Granducatu di Tuscana ùn detti puri micca u parmissu di ritirà si annantu à l'isula, è, dopu pochi mesi, u francesu Charles Legrand incù à so probbia cumpagna, incù l'intinzioni di cultivà l'isula. I dui cunghjunti si stabilini à l'internu di u Munasteru, l'isula essendu sempri priva di custruzzioni muderni, ma à la fini funi espulsi da u Guvernu tuscanu in quantu ùn riisciìani micca in a so impresa agricula. D'aprili 1844 ci fù un antra prova di culunisazioni agricula da parti di u francesu Georges Guiboud, chì si risolsi incù l'ennesimu insuccessu. In u 1846 parechji ghjinuvesi tantetini in vanu listessa impresa, mentri di ghjinnaghju 1849 u francesu Jacques Abrial, imprisariu dumiciliatu à Livornu, presi in affittu l'isula riiscendu à renda la pruduttiva par trè anni è custruiscendu i primi edifizii muderni di Monticristu. U Guvernu granducali, in 1849, inviò annantu à l'isula un distaccamentu di u Battaglionu Insulari; duranti u stessu annu, vicinu à un prumuntoriu di a costa uccidintali di l'isula - chì in seguitu à 'ss'episodiu fù chjamata Punta di i Ziteddi masci - funi uccisi dui criaturi da furfanti chì aviani pricidintamenti assalitu a tartana sarda Madonna di i Vigni salpata da Genuva à a volta di Livornu, nantu à a quali i dui chjughi si truvavani. In u 1852 un inglese, George Watson Taylor, acquistò l'isula par 50.000 lire è trasfurmò Cala Maestra in una splendida aria verdi incù giardini tarrazzati è spezii arburei esotichi, tantu da essa cugnumatu Conti di Monticristu. À stu periodu ricodda a custruzzioni di u casamentu chjamatu dopu Villa Riali è l'intruduzzioni di l'ailantu, spezii vigitali chì sinu à oghji hà mutatu l'aspettu vegetaziunali di l'isula. In u stessu annu l'isula fù visitata da l'inginieri cartugraficu Giovacchino Callai è da u storicu Vincenzo Mellini, chì rilivàni è discrissini i ruderi di l'edifizii storichi prisenti in Monticristu. In u vaghjimu di u 1860 l'isula fù sacchighjata da parechji esiliati taliani risidenti à Londra, puliticamenti ostili à George Watson Taylor, chì, à bordu di u piroscafu Orwell cumandatu da Raffaele Settembrini, s'avviavani in l'Italia Miridiunali par arrulà si incù i garibaldini. Di fronti à somma enorma di dinaru dumandata da Watson Taylor in riparazioni di i danni, u Guvernu cunsidarò più oppurtunu acquistà l'isula. Monticristu fù acquistata dopu da u Guvernu talianu u 3 ghjugnu 1869 par a somma di 100.000 liri da u prubitariu Watson Taylor. À l'iniziu di 1870 annantu à l'isula ghjunghjì l'arimitu Davide Lazzaretti, chì vissi à l'internu di a Sapara di San Mamilianu. Dopu ultiriori tantativi di culunisazioni, di nuvembri 1874 u Guvernu talianu ci insidiò una culonia penali agricula incù 45 ditinuti è 5 vardii carcirali, succursali di quidda di Pianosa, chì durò sinu à u 1884. In u 1875 à Monticristu si ricò u paleontologu Gaetano Chierici chì scrissi un'accurata discrizzioni storica è archiulogica di l'isula. Dopu, duranti u 1889, u Demanio di Livornu cuncessi in affittu l'isula à u marchesi fiurintinu Carlo Ginori Lisci, chì trasfurmò Monticristu in una riserva di caccia parsunali; di i numarosi ospiti chì si ricavani à caccià ogni sittimana annantu à l'isula, partendu da Livornu incù u yacht Urania di prubità di u stessu marchesi, feci parti u pueta Rinatu Fucini, u musicanti Ghjacumu Puccini è Vittorio Emanuele III. Par avè rapiti culligamenti incù Firenza, u marchesi istituì à Monticristu un sirviziu di picciona viaghjadori. In u 1899 Carlo Ginori Lisci cuncessi ogni drittu annantu à l'isula à Vittorio Emanuele III; l'isula divintò una riserva di caccia riali esclusiva par a famiglia Savoia, chì ci intrudussi mammiferi com'è cignala, muvri è capri di u Montinegru. Duranti a siconda guerra mundiali, periodu in a quali a Villa Riali fù spugliata di tutti i mobuli, à Monticristu fù stallata una pusizioni militara italu-tedesca. In u 1949 a Dirizzioni generali di u Demanio deti in cuncissioni l'isula à un cunsorziu di cuuperativi di piscadori, a Consorpesca. I dritti di gistioni funi dopu acquistati da a sucità rumana Oglasa in 1953. In u 1970 a stessa sucità criò u Monticristu Sporting Club par una cliantedda di elevata cundizioni suciali, sfruttendu a caccia d'inguernu è u turisimu d'istati. U 4 marzu 1971 l'isula di Monticristu fù dichjarata Riserva Naturali di u Statu incù un dicretu da i Ministeri di a Marina marcantili, di i Finanzi è di l'Agricultura è Furesti. In u 1977 a Riserva Naturali fù inclusa in a Reta aurupea di i Riservi Biugenetichi di u Cunsigliu d'Auropa. Incù dicreti di u Ministeru di a Marina di u 1979 è di u 1981 hè stata ancu istituita, nantu à l'acqui chì circondani l'isula, una zona di tutela biologica par un raghju di 500 metri, dopu aumintatu à 1 km.